ΓΡΑΠΤΗ ΕΡΩΤΗΣΗ P-4012/98

υποβολή: Gérard d'Aboville (UPE) προς την Επιτροπή

(22 Δεκεμβρίου 1998)

Θέμα: Καθεστώς των επιστροφών στις εξαγωγές - Τροποποίηση του κοινοτικού κανονισμού 3665/87

Οι κοινοτικοί εξαγωγείς αντιμετωπίζουν όλο και μεγαλύτερα προβλήματα για να εισπράξουν τις επιστροφές οι οποίες προβλέπονται από τον κοινοτικό νομοθέτη και οι οποίες επιτρέπουν την εξαγωγή εκτός ΕΕ γεωργικών προϊόντων, καθώς και προϊόντων που παράγονται από τις βιομηχανίες μας ειδών διατροφής.

Οι εν λόγω βαριές διαδικασίες απειλούν τον δυναμισμό του πρώτου βιομηχανικού τομέα της ΕΕ: 50 δισ. Ecu σε κύκλο εργασιών, 2,5 εκατομμύρια θέσεις απασχόλησης, μέσο αξιοποίησης άνω του 70 % των γεωργικών μας παραγωγών, τομέας που έχει άμεσες οικονομικές συνέπειες για πολυαρίθμους άλλους τομείς και, επί επιπέδου γεωγραφικής παρουσίας ένας βιομηχανικός ιστός που αποτελεί παράγοντα κοινωνικής σταθερότητας. Η επιβίωση πολυαρίθμων ΜΜΕ διακυβεύεται η δε μεταφορά των εδρών διεθνών επιχειρήσεων εκτός ΕΕ αποτελεί μια εξίσου σοβαρή απειλή.

Η μείωση του ύψους των επιστροφών μετά τις συμφωνίες του GATT, επιδεινώθηκε με την θέσπιση νέων διοικητικών διαδικασιών, με την θεσμοθέτηση των πιστοποιητικών προκαθορισμού και με τον εντατικό έλεγχο των συναλλαγών.

Τούτο είναι κατανοητό από την σκοπιά της καταπολέμησης της απάτης και της προστασίας του κοινοτικού προϋπολογισμού. Ωστόσο, η διοίκηση, απαιτώντας συστηματικά την υποβολή πιστοποιητικών που αποδεικνύουν την άφιξη των εμπορευμάτων στον προορισμό τους, μετατοπίζει αδικαιολόγητα το βάρος της απόδειξης στους επιχειρηματίες, ενώ ταυτόχρονα απλουστεύει τις ρυθμίσεις που διέπουν τις εξαγωγές.

Ζητούμε από την Επιτροπή να διευκρινίσει ποία μέτρα προτίθεται να λάβει προκειμένου:

- να εξασφαλίσει μία επαρκή προστασία των καλόπιστων εξαγωγέων,

- η υποχρέωση υποβολής αποδείξεων για την άφιξη των εμπορευμάτων στον προορισμό να μην είναι αυτόματη αλλά να στηρίζεται στην ανάλυση των κινδύνων ώστε να μην επιβαρύνει τους εξαγωγείς μας, τη στιγμή μάλιστα που οι Ηνωμένες Πολιτείες και οι χώρες της ομάδας του Cairns τονίζουν την πρόθεσή τους να αυξήσουν τις εξαγωγές τους σε μεταποιημένα διατροφικά προϊόντα.

Ειδικότερα, ερωτάται η Επιτροπή ποία απάντηση προτίθεται να δώσει στην αίτηση που της υπέβαλε ο Υπουργός κ. Glavany κατά το Συμβούλιο Υπουργών Γεωργίας της ΕΕ το οποίο πραγματοποιήθηκε στις 23-24 Νοεμβρίου 1998.

Απάντηση του κ. Fischler εξ ονόματος της Επιτροπής

(26 Ιανουαρίου 1999)

To σχέδιο τροποποίησης του κανονισμού (ΕΟΚ) 3665/87 της Επιτροπής της 27ης Νοεμβρίου 1987 για κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα(1) δεν απαιτεί συστηματικά την απόδειξη άφιξης στον προορισμό για την πληρωμή της επιστροφής κατά την εξαγωγή. Η αρχή είναι ότι η επιστροφή καταβάλλεται μετά από την προσκόμιση απόδειξης της εξόδου από το τελωνειακό έδαφος της Κοινότητας, όταν καθορίζεται μόνον έναν ποσοστό επιστροφής για όλες τις τρίτες χώρες και μετά από προσκόμιση της απόδειξης της εισαγωγής σε μία τρίτη χώρα, όταν η επιστροφή που καθορίζεται για αυτήν την τρίτη χώρα είναι υψηλότερη από την χαμηλότερη επιστροφή.

Η Επιτροπή μεριμνά ώστε τα κοινοτικά κεφάλαια να μην χορηγούνται για οικονομικές επιχειρήσεις που δεν αντιστοιχούν στο στόχο του καθεστώτος των επιστροφών κατά την εξαγωγή. Διαπιστώθηκε, για παράδειγμα, ότι είχαν εξαχθεί από την Κοινότητα προϊόντα σε κατάσταση χύμα τα οποία ετύγχαναν επιστροφής, στη συνέχεια, ετέθησαν σε σάκους σε μία από τις υπερπόντιες χώρες και εδάφη και, τέλος, επανεισήχθησαν υπό την κάλυψη του καθεστώτος μηδενικού προτιμησιακού δασμού. Τέτοιες επιχειρήσεις μπορούν να διοργανώνονται με πολλούς διαδοχικούς συναλλασσομένους, ακόμη και αν υπάρχει καλή πίστη των εξαγωγέων.

Μετά από την παρέμβαση του αναφερθέντος Υπουργού και πολλών άλλων Υπουργών στο Συμβούλιο Γεωργίας της 23ης και 24ης Νοεμβρίου 1998, συζητήθηκε το θέμα της αυτόματης ζήτησης απόδειξης εισαγωγής σε μία τρίτη χώρα, όταν η επιστροφή κατά την εξαγωγή είναι υψηλότερη από τον προτιμησιακό δασμό κατά την εισαγωγή. Το κείμενο απαλύνθηκε και η χορήγηση αυτής της απόδειξης δεν είναι πλέον αυτόματη. Στο σχέδιο ανασύνταξης προβλέφθηκε ένα περιθώριο εκτίμησης του κινδύνου στρέβλωσης του εμπορίου προς όφελος των αρχών των κρατών μελών.

(1) ΕΕ L 351 της 14.12.1987.